Správa Komisie Rade a Európskemu parlamentu - Správa Komisie Rade a Európskemu parlamentu o implementácii programu Forest Focus v súlade s nariadením Európskeho parlamentu a Rady (ES) č. 2152/2003 zo 17. novembra 2003 týkajúceho sa monitorovania lesov a environmentálnych interakcií v Spoločenstve (Forest Focus) {SEK(2008) 30} /* KOM/2008/0006 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 22.1.2008 KOM(2008) 6 v konečnom znení SPRÁVA KOMISIE RADE A EURÓPSKEMU PARLAMENTU Správa Komisie Rade a Európskemu parlamentu o implementácii programu Forest Focus v súlade s nariadením Európskeho parlamentu a Rady (ES) č. 2152/2003 zo 17. novembra 2003 týkajúceho sa monitorovania lesov a environmentálnych interakcií v Spoločenstve (Forest Focus) {SEK(2008) 30} ÚVOD A ROZSAH PÔSOBNOSTI Táto správa je reakciou na požiadavky týkajúce sa predkladanie správ stanovené v článku 19 nariadenia 2152/2003. Týmto nariadením sa zriadil program Spoločenstva (ďalej len „Forest Focus“) pre široké, harmonizované, komplexné a dlhodobé monitorovanie stavu lesov, a to na obdobie 4 rokov od 1. januára 2003 do 31. decembra 2006. Toto nariadenie bolo zrušené nariadením Európskeho parlamentu a Rady (ES) č. 614/2007 o finančnom nástroji pre životné prostredie (LIFE+). Keďže sú v rámci nástroja LIFE+ ustanovené opatrenia, ktoré sa týkajú rozsahu pôsobnosti programu Forest Focus, navrhuje sa, aby sa v súvislosti s pokračovaním programu Forest Focus nepredkladali žiadne návrhy. Rozsah pôsobnosti správy sa preto obmedzuje na etapu implementácie programu Forest Focus. Forest Focus: PROGRAM A JEHO IMPLEMENTÁCIA Súvislosti a ciele Program Forest Focus nadväzuje na predchádzajúcu právnu úpravu týkajúcu sa najmä monitorovania stavu lesov podľa Dohovoru EHK–OSN o diaľkovom znečisťovaní ovzdušia prechádzajúcom hranicami štátov (Convention on Long Range Trans-boundary Air Pollution - CLRTAP), pričom Spoločenstvo je jeho zmluvnou stranou[1]. Platnosť príslušných právnych predpisov Spoločenstva, nariadenia Rady (EHS) č. 3528/86 zo 17. novembra 1986 o ochrane lesov Spoločenstva pred atmosférickým znečistením [2] a nariadenia Rady (EHS) č. 2158/92 z 23. júla 1992 o ochrane lesov Spoločenstva pred požiarmi [3] uplynula ku koncu roka 2002. Forest Focus je zameraný na monitorovanie atmosférického znečisťovania lesov, monitorovanie lesných požiarov, ich príčin a následkov a na predchádzanie lesným požiarom. V programe sa plánovalo aj s využitím nových vyvíjajúcich sa monitorovacích nástrojov, ktoré sa týkajú monitorovania pôdy, odlučovania uhlíka, biodiverzity, zmeny klímy, ochrannej funkcie lesov, ako aj hodnotenia efektívnosti monitorovacích činností. V tejto súvislosti členské štáty v súčasnosti vykonávajú štúdie, pokusy a demonštračné projekty, ktoré sa majú ukončiť v roku 2008. Súčasťou programu bolo udržiavanie siete tisícov monitorovacích bodov a plôch (plochy úrovne I a II, pozri odkaz pod čiarou č. 1) s cieľom vypracovávať pravidelné záznamy a vykonávať nepretržité monitorovanie lesných ekosystémov. Fungovanie programu Komisia bola zodpovedná za koordináciu, monitorovanie a vývoj programu. Na dosiahnutie cieľov programu Forest Focus sa od členských štátov požadovalo vypracovanie dvojročných národných programov na obdobie rokov 2003/2004 a 2005/2006 (rozdelené do dvoch fáz v roku 2005 a 2006). Tieto programy boli predložené na schválenie Komisii a boli aj predmetom hodnotení ex-ante . Každý členský štát musel určiť príslušný orgán na riadenie svojho národného programu. Belgicko, Nemecko a Portugalsko však určili viac ako jeden príslušný orgán, takže celkový počet príslušných orgánov implementujúcich program je 41. Tento počet zahŕňa aj príslušné orgány štátov EÚ-10 (okrem Malty), ktoré sa pripojili k programu v roku 2004. Komisia prijala rozhodnutia[4] o určení národných agentúr vykonávajúcich program, o národných programoch a ich rozpočtoch a oznámila tieto rozhodnutia zúčastneným členským štátom. Komisia následne uzavrela s príslušnými národnými orgánmi dohody o trvaní každého národného programu. Komisia na základe týchto rozhodnutí uzavrela s príslušnými orgánmi celkom 123 dohôd týkajúcich sa celého obdobia rokov 2003 - 2006. Celkový rozpočet programu Forest Focus na obdobie 4 rokov bol 65 mil. EUR vrátane 9 mil. EUR na opatrenia na predchádzanie požiarom. Európska únia finančne prispela na náklady vynaložené v rámci národných programov v závislosti od typu činností vo výške 50 % alebo 75 %. V prílohe I sú činnosti vyvinuté v rámci programu rozdelené podľa jednotlivých rokov. Činnosti v rámci programu Forest Focus v jednotlivých národných programoch je možné rozdeliť takto (pozri obrázky č. 1 a 2): - činnosti A týkajúce sa riadenia a koordinácie projektov , ako napríklad činnosti súvisiace s koordináciou národných programov, - činnosti B1 realizované na základe monitorovacej siete úrovne I , ako napríklad inštalovanie a údržba systematickej siete plôch, - činnosti B2 realizované na plochách úrovne II vrátane intenzívneho monitorovania , ako napríklad meranie stavu korún stromov, - činnosti B3 zamerané na predchádzanie lesným požiarom vrátane fungovania Európskeho informačného systému o lesných požiaroch. Medzi tieto činnosti patrí budovanie protipožiarnych pásov, spravovanie a ďalší rozvoj Európskeho informačného systému o lesných požiaroch (EISLP) a organizovanie kampaní na zvyšovanie informovanosti, - činnosti C: štúdie a demonštračné projekty , ako napríklad štúdie o určovaní príčin a dynamiky lesných požiarov, monitorovanie testovacej fázy (pozri aj zoznam štúdií v prílohe) [pic] Obr. 1: Pridelenie rozpočtových prostriedkov vyjadrené v percentách podľa typu činností (A: riadenie a koordinácia projektov; B1: monitorovanie úrovne I; B2: intenzívne monitorovanie úrovne II; B3: predchádzanie lesným požiarom; C: štúdie a demonštračné projekty) Komisia (GR Spoločné výskumné centrum) podporovala a podporuje program po technickej aj vedeckej stránke. Jej vedecký koordinačný orgán vytvoril databázu, aby v rámci programu naplnil potreby súvisiace s režimom zhromažďovania údajov a aby vyvinul a ďalej zlepšoval Európsky informačný systém o lesných požiaroch (EISLP) v súlade s požiadavkami vyjadrenými členskými štátmi a Európskym parlamentom. Spoločné výskumné centrum je zodpovedné za riadenie Európskeho strediska údajov o lesoch, ktoré patrí pod Komisiu. V rámci programu ICP-Forests (pozri odkaz pod čiarou č. 1) sa na základe dohody o poskytnutí grantu uzavretej s Komisiou zabezpečovalo fungovanie skupín odborníkov a vyvinuli sa harmonizované metódy a normy monitorovania stavu lesov na úrovni I a II vrátane vypracovania spoločnej príručky monitorovania a rozvíjania systémov zabezpečovania kvality/systémov kontroly kvality pri pozorovaní v teréne a pri laboratórnych analýzach. Na účely plnenia týchto úloh podporovali program ICP-Forests šiesti partneri, a to najmä ústavy pôsobiace v oblasti výskumu lesov. [pic]Obr. 2: Pridelenie rozpočtových prostriedkov podľa typu činností na obdobie rokov 2003 až 2006 (A: riadenie a koordinácia projektov; B1: monitorovanie úrovne I; B2: intenzívne monitorovanie úrovne II; B3: predchádzanie lesným požiarom; C: štúdie a demonštračné projekty) PREDKLADANIE SPRÁV Členské štáty oznámili Komisii ročné údaje (takisto ich uverejnili[5]), ktoré získali v rámci programu Forest Focus a ktoré dopĺňala výročná správa, čím si splnili svoju každoročnú povinnosť predkladať správy. Komisii už boli doručené strednodobé správy týkajúce sa prvého obdobia programu (2003 - 2004). Záverečné správy sa majú predkladať po ukončení každého národného programu, čo možno očakávať do troch rokov po uplynutí príslušného programového obdobia. Dôvodom tohto zdržania je hlavne potreba dokončiť štúdie. Príslušné orgány implementujúce program majú okrem toho povinnosť pravidelne informovať Komisiu o pokroku dosiahnutom pri implementácii programu. Vo všeobecnosti sa predkladanie správ o programe Forest Focus zabezpečuje prostredníctvom výročných správ uverejňovaných Európskou komisiou a v rámci programu ICP-Forest, ako aj prostredníctvom súboru vedeckých publikácií (pozri http://www.icp-forests.org/Reports.htm), ktoré poskytujú zdroj informácií pri vytváraní vnútroštátnych politík v oblasti lesníctva a životného prostredia. Navrhovanie a uverejňovanie správ v rámci programu ICP-Forest spolufinancuje na základe dohody o poskytnutí grantu Komisia. PODROBNOSTI O JEDNOTLIVÝCH ASPEKTOCH IMPLEMENTÁCIE Lesné požiare V roku 1998 Komisia a členské štáty založili stálu, ale neformálnu skupinu odborníkov na lesné požiare, ktorá funguje ako platforma na výmenu informácií a je zameraná na vývoj pokročilých metód hodnotenia rizika vzniku lesných požiarov a na mapovanie vyhorených oblastí v rámci Európy. V nasledujúcich rokoch tieto činnosti viedli k tomu, že Spoločné výskumné centrum založilo Európsky informačný systém o lesných požiaroch (EISLP)[6]. Tento systém sa aj naďalej rozvíjal v rámci programu Forest Focus a pokračovanie jeho fungovania sa zabezpečilo na základe administratívnej dohody medzi GR pre životné prostredie a GR Spoločné výskumné centrum. Uchovávanie a analýza údajov zhromaždených členskými štátmi a koordinácia činností súvisiacich s požiarmi na európskej úrovni sa realizujú v kontexte systému EISLP, v rámci ktorého sa zabezpečuje každodenná predpoveď rizika vzniku požiarov, analyzuje sa ročný vývoj rizík vzniku požiarov a hodnotí sa posledné obdobie výskytu požiarov, čím sa zisťujú prípadné nedostatky pri zvládaní požiarov a v boji s nimi na území EÚ a mimo neho. Činnosti v rámci EISLP koordinuje Komisia s cieľom poskytovať informácie konečným užívateľom, a to najmä zamestnancom civilnej ochrany a lesnej správy v členských štátoch. Systém EISLP sa používa aj na posudzovanie nárokov na náhradu lesných škôd, pričom tieto nároky sú súčasťou žiadostí o finančnú pomoc z Fondu solidarity EÚ[7]. Skupina odborníkov na lesné požiare sa skladá z odborníkov z vnútroštátnych orgánov vrátane civilnej ochrany. Skupina je jedinou spoločnou sieťou odborníkov na úrovni EÚ a zahŕňa zástupcov všetkých členských štátov a zástupcov niektorých tretích krajín z oblasti Stredozemného mora, ktoré čelia výrazným rizikám vzniku požiarov. Táto spolupráca so susediacimi tretími krajinami je veľmi významná, keďže zabezpečovanie cezhraničných preventívnych opatrení a vzájomnej pomoci v boji s požiarmi závisí na spoločnom mapovaní rizík vzniku požiarov v Európe. Prostredníctvom programu Forest Focus sa umožnilo financovanie štrukturálnych opatrení na predchádzanie požiarom, ako napríklad výstavba lesných ciest, zásobární vody alebo staníc na zisťovanie vzniku požiarov za predpokladu, že sa tieto opatrenia nepodporili na základe nariadenia (ES) č. 1257/1999 o podpore rozvoja vidieka[8] a že neboli zahrnuté do národných alebo regionálnych programov rozvoja vidieka. V roku 2004 bola založená ad hoc pracovná skupina odborníkov na predchádzanie lesným požiarom, zložená zo zástupcov zúčastnených členských štátov a významných mimovládnych organizácií pôsobiacich v odvetví lesníctva aby Komisii predkladala návrhy o tom, akým spôsobom sa má upraviť politika v oblasti predchádzania lesným požiarom po roku 2006. V rámci svojich odporúčaní[9] táto pracovná skupina navrhla, aby program LIFE+ a nariadenia zamerané na podporu rozvoja vidieka obsahovali osobitné ustanovenia na ochranu životného prostredia pred vznikom požiarov. Na obdobie rokov 2007 - 13 došlo v obidvoch prípadoch k realizácii tohto návrhu. Program LIFE+ obsahuje ustanovenia o informačných a osvetových kampaniach týkajúcich sa lesných požiarov, ako aj ustanovenia o školeniach agentov zaoberajúcich sa predchádzaním požiarov. Program rozvoja vidieka zahŕňa opatrenia zamerané na predchádzanie požiarom a opatrenia zamerané na obnovu. Pracovná skupina navyše podporila systém EISLP ako strategický plánovací nástroj a ako kľúčový prvok monitorovania lesných požiarov. Realizácia činnosti EISLP, ktorá bola podporovaná v rámci programu Forest Focus, je zabezpečená do konca roku 2010 prostredníctvom grantu Európskeho parlamentu na ochranu a zachovanie lesov. Od roku 2000 vydáva Komisia v úzkej spolupráci so skupinou odborníkov výročnú správu o lesných požiaroch[10], v ktorej sa nachádzajú odkazy na štatistiky týkajúce sa požiarov v najviac postihnutých členských štátoch (v prílohe pozri tabuľky „počet požiarov“ a „vyhorená oblasť“). Stav lesov a iné monitorovanie životného prostredia – hodnotiaca správa Aj keď vypracovanie jednotlivých štúdií v rámci programu Forest Focus nebude ukončené do roku 2008, Komisia v roku 2005 uskutočnila externé hodnotenie týkajúce sa najmä riadenia programu a monitorovania stavu lesa. Hodnotenia uskutočnili výskumné ústavy „Forest Research“ (Veľká Británia) a „Finnish Forest Research Institute“ (Fínsko) (pozri: http://ec.europa.eu/environment/forests/pdf/final_report.pdf ). V hodnoteniach sa uviedlo toto: Riadenie programov bolo úsporné, ale v členských štátoch s viacerými príslušnými orgánmi sa zvýšila administratívna záťaž. Monitorovacie činnosti (plochy úrovne I+II) by mali byť vo väčšej miere zamerané na stav lesov súvisiaci so znečistením ovzdušia. Mali by zahŕňať aj parametre týkajúce sa zmeny klímy, biodiverzity a ochranných funkcií lesov. V procese monitorovania lesov by sa mali zohľadňovať údaje z vnútroštátnych záznamov o lesoch. Malo by sa zabezpečiť pokračovanie monitorovacieho programu. V správe sa upozorňuje na to, že ukončením programu Forest Focus sa končí aj povinnosť členských štátov realizovať koordinované monitorovanie lesov na úrovni EÚ a že s cieľom predchádzať nekoordinovaným činnostiam v budúcnosti by bolo vhodné vytvoriť rámec pre celú EÚ, ktorý by umožňoval efektívne riadenie, zaznamenávanie údajov, analýzu, kontrolu kvality a predkladanie správ. Komisia zdôrazňuje, že zatiaľ čo sa toto hodnotenie vypracovalo v rannej fáze implementácie, jeho hlavné odporúčanie týkajúce sa predĺženia realizácie monitorovacích činností je teraz zahrnuté do rozsahu pôsobnosti programu LIFE+. Komisia pripomína, že pokračovanie realizácie monitorovacích činností je takisto uvedené v akčnom pláne EÚ v oblasti lesného hospodárstva[11] na roky 2007 – 2011. V kľúčovej činnosti 8 akčného plánu sa navrhuje vynakladať úsilie potrebné na vytvorenie európskeho systému monitorovania lesov. V záveroch Rady[12] o akčnom pláne EÚ v oblasti lesného hospodárstva sa poukazuje na jednoznačné odhodlanie členských štátov naďalej rozvíjať európsky systém monitorovania lesov. V rámci programu LIFE+ zatiaľ nedošlo k prijatiu návrhov, možno však predpokladať, že sa na vypracovaní zúčastnia vnútroštátne orgány pôsobiace v oblasti lesníctva zodpovedné za spracovanie záznamov. Keďže je projekt LIFE+ založený na dobrovoľnej účasti, monitorovanie by sa malo v budúcnosti vo väčšej miere týkať osobitných politických otázok, akými sú napríklad zmena klímy, biodiverzita a ochranné funkcie lesov, a nemalo by byť len pokračovaním skupiny pozorovaní založených na tradičných parametroch týkajúcich sa znečistenia ovzdušia tak, ako tomu bolo v rámci programu Forest Focus. Pokiaľ ide o riadenie programu, Komisia je toho názoru, že priemerné finančné prostriedky pridelené na jeden program sú nízke. V období rokov 2003 - 2004 to bolo 0,5 mil. EUR na jednu zmluvnú stranu, a to v rozmedzí od 20 000 EUR do 2,7 mil. EUR. V roku 2005 to bolo 0,4 mil. EUR v rozmedzí od 20 000 EUR do 2,1 mil. EUR a v roku 2006 0,4 mil. EUR v rozmedzí od 28 000 EUR do 2,1 mil. EUR. Rozličné príslušné orgány vyčlenili približne 7 % z uvedenej sumy na koordináciu a riadenie národných programov. [1] ICP Forests (Medzinárodný program spolupráce v oblasti posudzovania a monitorovania účinkov znečistenia ovzdušia na lesy) sa začal v roku 1985 v rámci Dohovoru Európskej hospodárskej komisie Organizácie Spojených národov (EHK–OSN) o diaľkovom znečisťovaní ovzdušia prechádzajúcom hranicami štátov z dôvodu rastúceho znepokojenia verejnosti kvôli možným negatívnym dôsledkom znečisťovania lesov. V rámci programu ICP Forests sa v spolupráci s Európskou komisiou monitoruje stav lesov v Európe pri využívaní dvoch úrovní intenzity monitorovania. Prvá sieť (úroveň I) sa v celej Európe skladá z približne 6 000 monitorovacích plôch systematickej medzinárodnej siete, pričom ich rozmer je 16 x 16 km. Intenzívnu monitorovaciu úroveň tvorí približne 800 plôch úrovne II vo vybraných lesných ekosystémoch Európy. Tieto plochy úrovne I a II sa využívajú aj v rámci programu Forest Focus. V súčasnosti sa na ICP Forests zúčastňuje 40 krajín. Pozri aj: http://www.icp-forests.org/Political.htm [2] Ú. v. ES L 326, 21.11.1985, s.2. [3] Ú. v. ES L 217, 31.7.1992, s. 3-7. [4] Rozhodnutie 2003-2004: Rozhodnutie Komisie K(2004) 4901 v konečnom znení. Rozhodnutie 2005: Rozhodnutie Komisie K(2006) 874 v konečnom znení. Rozhodnutie 2006: Rozhodnutie Komisie K(2006) 2466 v konečnom znení. [5] Hoci bolo uverejnenie a šírenie údajov niekoľkokrát predmetom diskusie s príslušnými orgánmi, v tejto súvislosti sa nedosiahla žiadna dohoda. Široká verejnosť preto nemá prístup k týmto údajom, pokiaľ sa neuskutočnia konzultácie s vlastníkmi údajov. [6] EISLP je zameraný na poskytovanie príslušných informácií o ochrane lesov pred požiarmi v Európe, pričom sa pozornosť venuje stavom pred požiarmi aj po požiaroch http://effis.jrc.it/wmi/viewer.html. [7] Nariadenie Rady 2012/2002 z 11. novembra 2002, Ú. v. ES L 311, 14.11.2002, s. 3. [8] Ú. v. ES L 160, 26.6.1999, s. 80. [9] http://ec.europa.eu/environment/forests/wgffp.htm [10] http://forest.jrc.it/documents/2006/ForestFiresInEurope2005.pdf [11] KOM(2006) 302 v konečnom znení z 15.6.2006. [12] Závery Rady o akčnom pláne EÚ v oblasti lesného hospodárstva na roky 2007 – 2011. 2758. zasadnutie Rady pre poľnohospodárstvo a rybné hospodárstvo, 24. – 25. október 2006.